
B8-0053/2016

Ψήφισμα του Ευρωπαϊκού Κοινοβουλίου σχετικά με την ειρηνευτική διαδικασία για την Κολομβία
(2015/3033(RSP))
Το Ευρωπαϊκό Κοινοβούλιο,
–
έχοντας υπόψη τα πολυάριθμα ψηφίσματά του σχετικά με την κατάσταση στην Κολομβία, συμπεριλαμβανομένης της κατάστασης των ανθρωπίνων δικαιωμάτων,
–
έχοντας υπόψη την πολυμερή εμπορική συμφωνία μεταξύ της Κολομβίας και του Περού, αφενός, και της Ευρωπαϊκής Ένωσης και των κρατών μελών της, αφετέρου, η οποία υπεγράφη στις Βρυξέλλες στις 26 Ιουλίου 2012·

–
έχοντας υπόψη το σημείο 44 του μηνύματος της αντιπροσωπείας του ΕΚ στην Κοινοβουλευτική Συνέλευση Ευρωπαϊκής Ένωσης – Λατινικής Αμερικής (EuroLat) κατά τη 2η Σύνοδο Κορυφής ΕΕ–CELAC στις Βρυξέλλες, σχετικά με τον τερματισμό της εσωτερικής σύγκρουσης μεταξύ της κυβέρνησης της Κολομβίας και των Επαναστατικών Ενόπλων Δυνάμεων της Κολομβίας (FARC), και τη Διακήρυξη των Βρυξελλών που εγκρίθηκε στο τέλος της 2ης Διάσκεψης Κορυφής EΕ-CELAC στις 11 Ιουνίου 2015,

–
έχοντας υπόψη τη δήλωση, της 24ης Σεπτεμβρίου 2015, από την Αντιπρόεδρο της Επιτροπής/ Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας (ΑΕ/ΥΕ), Federica Mogherini σχετικά με τη συμφωνία για μεταβατική δικαιοσύνη στην Κολομβία, και τις δηλώσεις της, της 1ης Οκτωβρίου 2015 και της 4ης Νοεμβρίου 2015, με τις οποίες ορίζει τον Eamon Gilmore, πρώην αναπληρωτή υπουργό και πρώην υπουργό Εξωτερικών Υποθέσεων και Εμπορίου της Δημοκρατίας της Ιρλανδίας, ως ειδικό απεσταλμένο της για την ειρηνευτική διαδικασία στην Κολομβία,

–
έχοντας υπόψη την πρόσφατη συμφωνία απαλλαγής από την υποχρέωση θεώρησης μεταξύ της Ευρωπαϊκής Ένωσης και της Κολομβίας, η οποία υπεγράφη στις 2 Δεκεμβρίου 2015,
–
έχοντας υπόψη το άρθρο 123, παράγραφος 2, του Κανονισμού του,

A.
λαμβάνοντας υπόψη ότι, από το 2013, η ΕΕ και η Κολομβία έχουν διατηρήσει ένα πλαίσιο στενής οικονομικής και εμπορικής συνεργασίας, το οποίο θεσπίσθηκε με την πολυμερή εμπορική συμφωνία μεταξύ της Κολομβίας και του Περού, αφενός, και της Ευρωπαϊκής Ένωσης και των κρατών μελών της, αφετέρου, απώτερος σκοπός της οποίας είναι η δημιουργία συμμαχιών που υπερβαίνουν το εμπόριο και περιλαμβάνουν την ενδυνάμωση της ειρήνης, των ανθρωπίνων δικαιωμάτων, της δημοκρατίας και της ευημερίας για τους πολίτες τους·
B.
λαμβάνοντας υπόψη ότι ο πρόεδρος της Κολομβίας, Juan Manuel Santos, επισκέφθηκε τις Βρυξέλλες στις 4 Νοεμβρίου 2014 και έλαβε την πλήρη στήριξη του τότε Προέδρου του Ευρωπαϊκού Συμβουλίου, Herman Van Rompuy, και της ΑΕ/ΥΕ Federica Mogherini·

Γ.
λαμβάνοντας υπόψη ότι η εν λόγω στενή σχέση περιλαμβάνει τη διεθνή συνεργασία σε τομείς ευρέων κοινών αγώνων, όπως ο αγώνας για ειρήνη και η καταπολέμηση της τρομοκρατίας και της διακίνησης ναρκωτικών·
Δ.
λαμβάνοντας υπόψη ότι η «Mesa de Diálogo» (Τράπεζα Διαλόγου) μεταξύ της κυβέρνηση της Κολομβίας και των FARC περατώθηκε στην Αβάνα (Κούβα) στις 26 Αυγούστου 2012, μετά την υπογραφή της Γενικής Συμφωνίας για τον τερματισμό της σύγκρουσης και την οικοδόμηση σταθερούς και διαρκούς ειρήνης, υλοποιώντας, ως εκ τούτου, την επιθυμία του λαού της Κολομβίας να ζήσει σε συνθήκες ειρήνης·
E.
λαμβάνοντας υπόψη ότι, κατά τη διάρκεια των διαφορετικών φάσεων, οι διαπραγματευτές στην Αβάνα κατέληξαν σε συμφωνίες σχετικά με μια ολοκληρωμένη αγροτική μεταρρύθμιση, την πολιτική συμμετοχή και ένα δημοκρατικό άνοιγμα για την οικοδόμηση ειρήνης, την επίλυση του προβλήματος των παράνομων ναρκωτικών, και την εξακρίβωση της αλήθειας και την παροχή αποζημίωσης για τα θύματα της σύγκρουσης·

ΣΤ.
λαμβάνοντας υπόψη ότι, στις 23 Σεπτεμβρίου 2015, η κυβέρνηση της Κολομβίας και οι FARC ανακοίνωσαν τη σύναψη συμφωνίας για τη δημιουργία μιας ειδικής δικαιοδοσίας για την ειρήνη βάσει του διεθνούς δικαίου, προκειμένου να διασφαλίσει τα δικαιώματα των θυμάτων και να συμβάλει στη δημιουργία σταθερής και διαρκούς ειρήνης· λαμβάνοντας υπόψη ότι τα μέρη συμφώνησαν όσον αφορά την εφαρμογή ενός ολοκληρωμένου συστήματος για να εξασφαλισθεί η αλήθεια, η δικαιοσύνη, η αποζημίωση και η αποφυγή επανάληψης· το εν λόγω σύστημα περιλαμβάνει τη δημιουργία μιας επιτροπής για την εξακρίβωση της αλήθειας, τη συνύπαρξη και την αποφυγή επανάληψης, καθώς και συμφωνίες για την καταβολή αποζημίωσης στα θύματα και τον τερματισμό της ατιμωρησίας· λαμβάνοντας υπόψη ότι, μετά από αυτήν τη συμφωνία, και οι δύο πλευρές συμφώνησαν να επιτύχουν ειρήνη το αργότερο έως τις 23 Μαρτίου 2016·
Ζ.
λαμβάνοντας υπόψη ότι η επίτευξη σταθερής και διαρκούς ειρήνης στην Κολομβία, μέσω της επίλυσης μιας εσωτερικής σύγκρουσης που έχει διαρκέσει πάνω από 50 χρόνια και έχει δημιουργήσει εκατομμύρια θύματα, αποτελεί ύψιστη προτεραιότητα για την Κολομβία, αλλά, επίσης, για την Ευρωπαϊκή Ένωση και τη διεθνή κοινότητα· λαμβάνοντας υπόψη ότι στις 4 Νοεμβρίου 2015 η ΑΕ/ΥΕ Federica Mogherini συνάντησε τον ειδικό απεσταλμένο της για την ειρηνευτική διαδικασία στην Κολομβία, Eamon Gilmore, και τόνισε την προτεραιότητα της ΕΕ να στηρίξει την ειρηνευτική διαδικασία·
H.
λαμβάνοντας υπόψη ότι η έως τώρα πρόοδος θα μπορούσε να θεωρηθεί ως θετικό παράδειγμα διαδικασίας επίλυσης σύγκρουσης· λαμβάνοντας υπόψη ότι η ειρηνευτική διαδικασία απαιτεί διαρκείς προσπάθειες·
1.
στηρίζει και εκφράζει την ιδιαίτερη ικανοποίησή της για τις προσπάθειες της κολομβιανής κυβέρνησης και των FARC να καταλήξουν στις έως τώρα συμφωνίες σχετικά με την ολοκληρωμένη αγροτική μεταρρύθμιση, την πολιτική συμμετοχή και το δημοκρατικό άνοιγμα για την οικοδόμηση ειρήνης, την επίλυση του προβλήματος των παράνομων ναρκωτικών και τη δημιουργία μιας ειδικής δικαιοδοσίας για την ειρήνη, η οποία περιλαμβάνει μια επιτροπή για την εξακρίβωση της αλήθειας, τη συνύπαρξη και την αποφυγή επανάληψης·
2.
καταδικάζει τη δυστυχία που προκλήθηκε από τη σύγκρουση· θεωρεί ότι οι εν λόγω συμφωνίες είναι αποφασιστικά βήματα για την επίτευξη μιας τελικής σταθερής και ανθεκτικής ειρηνευτικής συμφωνίας χωρίς ατιμωρησία έως τις 23 Μαρτίου 2016, η οποία θα θέσει οριστικό τέλος σε μισό αιώνα ένοπλης εσωτερικής σύγκρουσης και θα λάβει υπόψη ιδίως το δικαίωμα των θυμάτων της σύγκρουσης για πλήρη, πραγματική και δίκαιη αποζημίωση για τις σωματικές, ηθικές και υλικές βλάβες που υπέστησαν·

3.
παροτρύνει όλα τα μέρη της διαδικασίας να συνεχίσουν να εργάζονται εποικοδομητικά για τη μόνιμη επίλυση της σύγκρουσης και την πλήρη εφαρμογή των συμφωνιών για μακρόχρονη και ανθεκτική ειρήνη·

4.
τονίζει τη σημασία της δραστηριοποίησης σε προγράμματα κοινωνικής συμφιλίωσης, καθώς διαδραματίζουν ζωτικό ρόλο για την υπέρβαση των περιόδων βίας, που δημιούργησαν έναν τεράστιο αριθμό θυμάτων·

5.
αναγνωρίζει την πολιτική προσπάθεια, τον ρεαλισμό και την επιμονή που επιδεικνύει τόσο η κυβέρνηση της Κολομβίας όσο και οι FARC και τον σημαντικό ρόλο των οργανώσεων των θυμάτων, των ΜΚΟ και της κοινωνίας των πολιτών στη διαδικασία ευθυγράμμισης των αντικρουόμενων απόψεων και τη σταδιακή δημιουργία ενός χώρου δέσμευσης, η οποία επέτρεψε στην πρόοδο των διαπραγματεύσεων να καταλήξει σε μια σταθερή και διαρκή ειρήνη, την οποία επιθυμούν όλοι οι Κολομβιανοί, διασφαλίζοντας ότι δεν θα επαναληφθεί η σύγκρουση·

6.
επαναλαμβάνει για μια ακόμη φορά ότι η βία δεν αποτελεί θεμιτή μέθοδο πολιτικού αγώνα, και καλεί όσους είχαν την εν λόγω πεποίθηση να ασπαστούν την δημοκρατία με όλες τις συνέπειες και τις απαιτήσεις της – ως πρώτο βήμα, τη μόνιμη εγκατάλειψη και παράδοση των όπλων, και την προάσπιση των ιδεών και φιλοδοξιών τους στο πλαίσιο των κανόνων της δημοκρατίας και του κράτους δικαίου·

7.
αναγνωρίζει τον σημαντικό ρόλο που έχουν διαδραματίσει ως τώρα η Κούβα και η Νορβηγία ως εγγυήτριες χώρες, και η Χιλή και η Βενεζουέλα ως χώρες που συνοδεύουν την ειρηνευτική διαδικασία, και τις προσπάθειες τους για διευκόλυνση της επίτευξης ειρήνης στην Κολομβία·

8.
χαιρετίζει την απόφαση της ΑΕ/ΥΕ Federica Mogherini, της 1ης Οκτωβρίου 2015, να ορίσει τον Eamon Gilmore ως τον ειδικό απεσταλμένο της για την ειρηνευτική διαδικασία στην Κολομβία· δεσμεύεται να καταβάλει όλες τις απαραίτητες προσπάθειες για να παράσχει στον νέο απεσταλμένο, το συντομότερο δυνατόν, τους απαραίτητους δημοσιονομικούς πόρους για την επιτυχή επιτέλεση της σημαντικής αποστολής του·

9.
επαναλαμβάνει την ετοιμότητά του να παράσχει οποιαδήποτε δυνατή βοήθεια για να στηρίξει την εφαρμογή της τελικής συμφωνίας ειρήνης, και καλεί εκ νέου τα κράτη μέλη της ΕΕ να δημιουργήσουν ένα ταμείο υπέρ αναπτυσσόμενων χωρών για να συνοδεύσει τη μετασυγκρουσιακή φάση·
10.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Αντιπρόεδρο της Επιτροπής/ Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, στην Κοινοβουλευτική Συνέλευση Ευρωπαϊκής Ένωσης – Λατινικής Αμερικής και στην Κυβέρνηση και στο Κογκρέσο της Κολομβίας.

